和野堂惠老中秋月蝕韻
作者：袁說友
朝代：宋

paragraphs: 一年清絕中秋時，仰天高欲攀桂枝。
乾坤鎔入玉奩鑑，萬象一掃光芒垂。
今年不見今宵月，有物噉之傾且仄。
惜哉至此狼狽凶，空效玉川歌月蝕。
一盃相囑三更夜，安得飛來明月借。
明年應解勝今年，莫使詩人愁筆下。
吁嗟今夕知何夕，且對孤燈照窗隙。
夜闌搔首獨翻書，且喜燈前雙眼碧。